CELEX: 32020D1584
Language: sl
Date: 2020-10-26 00:00:00
Title: Sklep Sveta (EU) 2020/1584 z dne 26. oktobra 2020 o stališču, ki se v imenu Evropske unije zastopa v Svetu Mednarodne organizacije civilnega letalstva glede sprejetja spremembe 46 dela I Priloge 6 in spremembe 39 dela II Priloge 6 h Konvenciji o mednarodnem civilnem letalstvu v zvezi z odlogom prihodnje zahteve po opremljenosti s 25-urnim zapisovalnikom zvoka v pilotski kabini, da bi se izognili neželenim posledicam zaradi pandemije COVID-19

30.10.2020   
               
               
                  SL
               
               
                  Uradni list Evropske unije
               
               
                  L 362/25
               
            
         SKLEP SVETA (EU) 2020/1584
         z dne 26. oktobra 2020
         o stališču, ki se v imenu Evropske unije zastopa v Svetu Mednarodne organizacije civilnega letalstva glede sprejetja spremembe 46 dela I Priloge 6 in spremembe 39 dela II Priloge 6 h Konvenciji o mednarodnem civilnem letalstvu v zvezi z odlogom prihodnje zahteve po opremljenosti s 25-urnim zapisovalnikom zvoka v pilotski kabini, da bi se izognili neželenim posledicam zaradi pandemije COVID-19
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Konvencija o mednarodnem civilnem letalstvu (v nadaljnjem besedilu: Čikaška konvencija), ki ureja mednarodni letalski promet, je začela veljati 4. aprila 1947. Z njo je bila ustanovljena Mednarodna organizacija civilnega letalstva (ICAO).
                  
               
                     (2)
                  
                  
                     Države članice so države pogodbenice Čikaške konvencije in članice ICAO, Unija pa ima status opazovalke v nekaterih organih ICAO. V Svetu ICAO je zastopanih sedem držav članic.
                  
               
                     (3)
                  
                  
                     Na podlagi člena 54 Čikaške konvencije lahko Svet ICAO sprejme mednarodne standarde in priporočene prakse v obliki prilog k Čikaški konvenciji.
                  
               
                     (4)
                  
                  
                     Na podlagi člena 90 Čikaške konvencije vsaka taka priloga ali vsaka sprememba priloge začne veljati v treh mesecih po predložitvi državam pogodbenicam ICAO ali po izteku daljšega časovnega obdobja, ki ga lahko predpiše Svet ICAO, razen če medtem večina držav pogodbenic ICAO sporoči svoje nestrinjanje.
                  
               
                     (5)
                  
                  
                     Na podlagi člena 38 Čikaške konvencije vsaka država, ki meni, da ne more v celoti spoštovati kakršnega koli mednarodnega standarda ali postopka iz člena 37 navedene konvencije ali ne more v celoti uskladiti svojih predpisov ali praks s kakršnim koli takim mednarodnim standardom ali postopkom, ali meni, da je treba sprejeti predpise ali prakse, ki se glede določenega vidika razlikujejo od tistih, določenih v mednarodnem standardu, ICAO takoj obvesti o razlikah med lastno prakso in prakso, ki jo določa mednarodni standard.
                  
               
                     (6)
                  
                  
                     Pandemija COVID-19 je negativno vplivala na operaterje zrakoplovov, proizvajalce zrakoplovov in dobavitelje proizvajalcev opreme ter povzročila zamude pri razvoju novih sistemov. Operaterji zrakoplovov preklicujejo ali prelagajo dobave zrakoplovov, zaradi česar se bodo zrakoplovi, namenjeni za dobavo v letu 2020, dobavili šele leta 2021. Novo izdelan zrakoplov, konfiguriran za dobavo v letu 2020, katerega dobava je bila preložena na leto 2021, je treba preoblikovati v skladu z določbami, veljavnimi po 1. januarju 2021. Operaterji zrakoplovov in proizvajalci zrakoplovov se soočajo z nepotrebnim finančnim bremenom, če je treba te zrakoplove naknadno opremljati. Zato Komisija dela na tem, da se s spremembami Uredbe (EU) št. 965/2012 na ravni Unije sprejme preložitev navedenega datuma. Zapisovalnik zvoka v pilotski kabini (CVR) se uporablja kot pomoč pri preiskavah nesreč in incidentov. Zamuda pri začetku izvajanja podaljšanja trajanja delovanja CVR z dveh ur na 25 ur ne predstavlja znatnega varnostnega tveganja, usklajuje pa varnostne koristi daljšega snemanja zvoka v pilotski kabini s trenutnimi razmerami, s katerimi se sooča letalska industrija. Unija odločno podpira prizadevanja ICAO za izboljšanje varnosti v letalstvu. Glede na razmere brez primere, ki jih je povzročila pandemija COVID-19, in odsotnost znatnega varnostnega tveganja bi morala Unija te spremembe podpreti.
                  
               
                     (7)
                  
                  
                     Primerno je, da se v zvezi s predvidenima spremembo 46 dela I Priloge 6 in spremembo 39 dela II Priloge 6 določi stališče, ki se v imenu Unije zastopa na 221. zasedanju Sveta ICAO. To stališče bi moralo biti, da se ti spremembi podpre, izrazijo pa ga države članice Unije, ki so članice Sveta ICAO in delujejo skupaj v imenu Unije.
                  
               
                     (8)
                  
                  
                     Stališče Unije, po tem ko Svet ICAO brez bistvenih sprememb sprejme spremembo 46 dela I Priloge 6 in spremembo 39 dela II Priloge 6, ki ga generalni sekretar ICAO napove po postopku za dopis ICAO, bi morale izraziti vse države članice Unije, in bi moralo biti, da se ne sporoči nestrinjanje, priglasi pa se skladnost z navedenimi spremembami –
                  
               SPREJEL NASLEDNJI SKLEP:
         
            Člen 1
            
               1.   Stališče, ki se v imenu Unije zastopa na 221. zasedanju Sveta Mednarodne organizacije civilnega letalstva (ICAO), je, da se v celoti podpreta predlagani sprememba 46 dela I Priloge 6 in sprememba 39 dela II Priloge 6h Konvenciji o mednarodnem civilnem letalstvu.
            
            
               2.   Stališče, ki se zastopa v imenu Unije, pod pogojem, da Svet ICAO brez bistvenih sprememb sprejme predlagani spremembi iz odstavka 1, je, da se v odgovor na ustrezne dopise ICAO ne sporoči nestrinjanje, priglasi pa se skladnost s sprejetimi spremembami.
            
         
         
            Člen 2
            
               1.   Stališče iz člena 1(1) izrazijo države članice Unije, ki so članice Sveta ICAO in delujejo skupno.
            
            
               2.   Stališče iz člena 1(2) izrazijo vse države članice Unije.
            
         
         
            Člen 3
            Ta sklep začne veljati na dan sprejetja.
         
         
            V Bruslju, 26. oktobra 2020
            
               
                  Za Svet
               
               
                  Predsednik
               
               M. ROTH